b'\n_START_ARTICLE_\nJanez Sajevic\n_START_SECTION_\n\xc5\xbdivljenjepis\n_START_PARAGRAPH_\nS slikanjem se je Sajevic ukvarjal \xc5\xbee kot otrok, saj je slikal na o\xc4\x8detove panjske kon\xc4\x8dnice. Kasneje ga je o\xc4\x8de poslal v Ljubljano na obrtnoumetnostno \xc5\xa1olo, kjer ga je profesor Repi\xc4\x8d usmeril v kiparstvo. Izredni talent in dober u\xc4\x8dni uspeh sta Janezu Sajevicu prinesla \xc5\xa1tipendijo na dunajski likovni akademiji._NEWLINE_\xc5\xbde med \xc5\xa1tudijem pri profesorju Mullnerju je iz \xc4\x8drnega marmorja izklesal glavo \xc2\xbbzamorca\xc2\xab, ter kasneje oblikoval znak za zgornjeavstrijske \xc4\x8debelarje. V tistem \xc4\x8dasu se je za\xc4\x8dela prva svetovna vojna in Janez je bil skupaj s svojim bratom Antonom poslan na rusko fronto. Anton je v vojni padel, Janez pa je konec vojne do\xc4\x8dakal v voja\xc5\xa1kem ujetni\xc5\xa1tvu._NEWLINE_V Postojno se je vrnil leta 1919 in za\xc4\x8del pou\xc4\x8devati risanje na tamkaj\xc5\xa1nji me\xc5\xa1\xc4\x8danski \xc5\xa1oli. Po vzponu fa\xc5\xa1izma v Italiji je zapustil Postojno, ker bi moral tam pou\xc4\x8devati v italijan\xc5\xa1\xc4\x8dini, \xc4\x8desar ni hotel. Kasneje je bil profesor risanja v Kranju in Celju ter na klasi\xc4\x8dni gimnaziji v Ljubljani. Leta 1950 je postal profesor na \xc5\xa1oli za umetno obrt v Ljubljani in kasneje postal tudi njen ravnatelj.'